Тристан Корбиер
Париж денем

Превод от френски: Пенчо Симов, 1978

chitanka.info

Виж кръг блестяща мед сред небесата сини,

огромна тенджера; добрия бог вари ни

във нея манна; тъй е всеки делник нов:

пропита е със пот, пропита е с любов.

Прииждат край пещта бедняците отвред,

месото цвърка, дъх разпръсвайки юнашки,

пияниците вкуп протягат празни чашки,

голтакът се тресе от студ и чака ред.

Ти вярваш ли, че тук за всеки има зрънце,

че сипва соус тлъст за нас готвачът слънце?

Не, кучешка чорба ни е приготвил бог.

За тях блестят лъчи, а ние — под капчука

и празното гърне стои без огън тука,

остава ни от жлъч да си направим грог.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.